Il-blog ta' Caruana Galizia kien fil-mira ta' attakk sofistikat ta' hacking biex jidentifika s-sorsi tagħha
Imtella' Ġunju 19, 2020 - Aġġornata 19 Ta' Ġunju, 2020 4:41pm Analiżi teknika minn espert tal-qorti dwar il-ġeolokazzjoni tal-mobile tal-ekx Ministru Chris Cardona sabet li f'Jannar tal-2017, il-mobile ta' Dr Cardona inqabad minn antenna li kien fl-inħawi tal-burdell ta' Velbert jew f'Essen fejn kellu jattendi konferenza. L-espert tal-Qorti qal li ma kellux d-data ta' żewġ antenni oħra biex ikun jista jgħid b'aktar preċizzjoni il-lokazzjoni ta' Dr Cardona meta Daphne Caruana Galizia għamlet l-allegazzjoni li mar fil-burdell Acapulco. Dan ħareġ fl-inkjesta pubblika li semgħet ukoll li l-blog ta' Caruana Galizia kien fil-mira ta' attakk sofistikat ta' hacking fi Frar tal-2017. Fl-inkjesta pubblika dwar il-qtil ta' Daphne Caruana Galizia, l-espert tal-qorti Keith Cutajar ħejja rapport tekniku dwar il-ġeolokazzjoni ta' żewġ mobiles ta' Dr Chris Cardona, fil-kuntest tal-allegazzjoni li kienet għamlet Daphne Caruana Galizia li l-Minsitru mar f'burdell waqt li kien fuq xogħol tal-gvern fil-Ġermanja f'Jannar tal-2017. Is-Sur Cutajar qal li mill-informazzjoni miġbura minn waħda mil-antenni tal-mobile, tindika li Dr Cardona kien fl-inħawi ta' Essen u Velbert fejn hemm il-burdell li allegatament żar l-ekx Ministru. L-espert indika li minn informazzjoni li nkisbet minn antenna ta' kumpanija tal-mobiles Ġermaniza, il-mobile phones setgħu kienu kemm f'Essen fejn saret il-konferenza u anki f'Velbert li tinsab bejn 20 sa 30 kilometru 'lbogħod. Qal madankollu li tliet antennas huma meħtieġa biex tkun tista' ssir it-triangolazzjoni tal-lokazzjoni u ma setgħax jikkonkludi b'mod konklussiv li Dr. Cardona kien f'post u mhux ieħor. Fl-inkjesta xehed Ian Castillo li għamel xogħol loġistiku fuq il-blog ta' Daphne Caruana Galizia. Huwa xehed li fuq il-blog tagħha kien twettaq attakk ta' hacking sofistikat meta persuna jew grupp ta' persuni pprovaw jikkuntattjawh biex id-dettalji tas-server tagħha jinbidlu. Qal li biex twettaq l-attakk saret ir-riċerka dwar il-website tagħha tant li intbagħtu l-email addresses u l-ismijiet tal-kuntatti tagħha. Qal li l-pjan kien li tinbgħat email f'isem Daphne Caruana Galizia lill-kuntatti tagħha biex il-website tkun ikklonjata. L-espert tekniku qal li kieku l-attakk irnexxa setgħu ikunu identifikati s-sorsi tagħha. Huwa qal li l-attakk sar fil-11 ta' Frar tal-2017, 11 il-jum wara li hija ippublikat l-artiklu dwar il-burdell fil-Ġermanja. Fil-Qorti ssoktat ukoll il-kumpilazzjoni tal-aħwa Degiorgio, George u Alfred u Vince Muscat li huma mixlija bl-assassinju ta' Daphne Caruana Galizia. Fis-seduta ġew ppreżentati r-recordings mnaddfa minn espert tekniku ta' konversazzjonijiet li l-intermedjarju Melvin Theuma ħa bil-moħbi ma' Yorgen Fenech li huma parti mil-provi li qed jitressqu fil-kumpilazzjonijiet ta' Fenech u t-tliet irġiel akkużati bid-delitt.